I mandags fandt jeg ud af, at jeg havde brændt mit barn godt af over weekenden.

I hvert fald var Betty, der er seks år, ekstremt brun i ansigtet med antydninger af soleksem, og jeg tænkte, at jeg nok alligevel skulle have givet hende lidt mere solcreme på, da hun hoppede rundt på Amager Strand med sin lillesøster, i færd med at konstruere et flygtigt bygningsværk i sand. Min kæreste sendte mig et blik, mens hun smurte lidt fugtighedscreme på Bettys kinder.

Sagen er bare, at jeg er lidt af en naturlighedsfanatiker og helt grundlæggende skeptisk over for solcreme; især til børn, hvis hormonsystemer er skrøbelige og endnu ikke fuldt udviklede.